18 साल में 3 बार नीतीश का साथ छोड़ा; कहा- CM पड़ोसी के घर वारिस ढूंढ रहे हैं
Bihar Leader Upendra Kushwaha Resigns from JDU And Form New Party - जनता दल यूनाइटेड (JDU) के संसदीय बोर्ड के अध्यक्ष उपेंद्र कुशवाहा ने अपनी राह अलग कर ली है।
पूर्व केंद्रीय मंत्री और जनता दल यूनाइटेड (JDU) के संसदीय बोर्ड के अध्यक्ष उपेंद्र कुशवाहा ने मुख्यमंत्री नीतीश कुमार का साथ छोड़ दिया है। कुशवाहा ने सोमवार को पटना में प्रेस कॉन्फ्रेंस की और JDU से इस्तीफे के साथ अपनी नई पार्टी राष्ट्रीय लोक जनता दल का ऐलान किया। वे इसके राष्ट्रीय अध्यक्ष भी होंगे।
18 साल में ये तीसरी बार है, जब उपेंद्र कुशवाहा ने नीतीश का साथ छोड़ा है। इससे पहले उन्होंने 2005 और 2013 में नीतीश का साथ छोड़ा था। कुशवाहा ने नीतीश से अलग होने के बाद 2013 में नई पार्टी बनाई थी। ये दूसरी बार है जब उन्होंने नई पार्टी का ऐलान किया।
मीडिया से बातचीत में कुशवाहा ने कहा- नीतीश के साथ शुरुआत अच्छी थी, लेकिन अंत बुरा। जमीर बेचकर हम अमीर नहीं बन सकते। नीतीश जी जिस रास्ते पर चल रहे हैं, वो पार्टी के लिए सही नहीं है। वे पड़ोस के घर में अपना वारिस ढूंढ रहे हैं। कुशवाहा का इशारा अगले विधानसभा में CM पद के चेहरे को लेकर था।
बता दें कि पिछले साल 13 दिसंबर को महागठबंधन के विधायकों की मीटिंग में नीतीश कुमार ने कहा था कि 2025 का विधानसभा चुनाव तेजस्वी यादव के नेतृत्व में लड़ा जाएगा। मेरा लक्ष्य 2024 लोकसभा चुनाव में भाजपा को हराना है। मैं CM या PM पद का उम्मीदवार नहीं बनना चाहता।
नीतीश ने पार्टी को गिरवी रख दिया
कुशवाहा ने कहा- JDU के कार्यकर्ता परेशान हैं। मुख्यमंत्री जी ने शुरुआत में अच्छा काम किया, लेकिन आखिर में उन्होंने जो किया वो अच्छा नहीं हुआ।​​​​​ मैंने जब पार्टी में सवाल उठाया तो मुझे उन्होंने कह दिया पार्टी छोड़कर चले जाइए। नीतीश जी के पास है क्या। उनके पास अब कुछ नहीं बचा है। उन्होंने पार्टी को गिरवी रख दिया। मैं उनसे क्या हिस्सा मांगू। उनके हाथ में जीरो है।​
​​​​​​नीतीश जी पहले कोई भी फैसला खुद लेते थे। कार्यकर्ताओं और नेताओं से बात करते थे। उनके खुद के फैसले सही होते थे। आज की तारीख में वो कोई फैसला खुद नहीं लेते हैं। मुख्यमंत्री जी अपनी मर्जी से कुछ भी नहीं कर रहे हैं। वो डरे हुए लोगों की सलाह पर चल रहे हैं। नीतीश जी गलत रास्ते पर चल रहे हैं।
उत्तराधिकारी परिवार में ही ढूंढना था
नीतीश जी पड़ोसी के घर में उत्तराधिकारी ढूंढ रहे हैं। अगर वो अतिपिछड़ा समाज से किसी को चुनते तो हमें कोई परेशानी नहीं होती। उपेंद्र कुशवाहा नहीं पसंद थे तो कोई बात नहीं, लेकिन परिवार में ही ढूंढना था। बीजेपी का साथ छोड़कर नया गठबंधन बना लिया गया। उस वक्त भी हमने साथ दिया।
उपेंद्र कुशवाहा पिछले 2 दिनों से JDU के अपने नेताओं के साथ बैठक कर रहे थे। बैठक में फैसला लिया गया है कि नई पार्टी बनाएंगे और उसके अध्यक्ष उपेंद्र कुशवाहा होंगे।
पहले भी 2 बार नीतीश का साथ छोड़ चुके हैं कुशवाहा
उपेंद्र कुशवाहा 2 बार पहले भी नीतीश कुमार का साथ छोड़ चुके हैं। साल 2005 में जब बिहार विधानसभा चुनाव में बीजेपी और जेडीयू की अगुआई वाली एनडीए बिहार की सत्ता में आई तब कुशवाहा अपनी ही सीट से चुनाव हार गए। इसके बाद कुशवाहा और नीतीश के बीच दूरियां बढ़ गईं। उन्होंने जेडीयू को छोड़कर नेशनलिस्ट कांग्रेस पार्टी में शामिल हो गए थे।
हालांकि साल 2010 में नीतीश के कहने पर कुशवाहा ने घर वापसी की। उपेंद्र एक बार फिर जेडीयू में आ गए, लेकिन ज्यादा दिन तक साथ नहीं रहे।
साल 2014 में लोकसभा चुनाव से ठीक पहले मार्च 2013 में उपेंद्र कुशवाहा ने अपनी नई पार्टी राष्ट्रीय लोक समता पार्टी (रालोसपा) बना ली। 2014 के लोकसभा चुनाव में एनडीए को अपना समर्थन भी दे दिया। बिहार की तीन लोकसभा सीट पर उनकी पार्टी ने चुनाव लड़ा और तीनों सीटें जीत लीं। इसके इनाम में उन्हें मोदी कैबिनेट में जगह मिली और वो मानव संसाधन राज्य मंत्री बने।
साल 2018 आते-आते कुशवाहा की पार्टी ढह गई। फिर वे 2019 लोकसभा चुनाव में तेजस्वी यादव के साथ गए, लेकिन एक भी सीट नहीं मिली। फिर उन्होंने 14 मार्च 2021 में अपनी पार्टी का जदयू में विलय कर दिया।
अब तक 9 बार चुनाव लड़ चुके हैं कुशवाहा
उपेंद्र कुशवाहा ने अपनी पूरी राजनीति करियर में 9 बार चुनाव लड़ा। महज दो बार ही उन्होंने चुनाव जीता है। पहली बार वे 2000 में समता पार्टी के उम्मीदवार के तौर पर वैशाली जिले की जंदाहा विधानसभा सीट से जीतकर विधायक बने थे।
वहीं, दूसरी बार उपेंद्र कुशवाहा 2014 के लोकसभा चुनाव में काराकाट सीट जीतकर सांसद बने। इसके अलावा 2010 में वह राज्यसभा के सांसद बने और 2021 में विधान परिषद के सदस्य बने। हालांकि उपेंद्र कुशवाहा के नाम पर यह रिकॉर्ड जरूर है कि वह चारों सदनों के सदस्य रह चुके हैं।
ललन सिंह बोले- वो अति महत्वाकांक्षी, अब जहां रहें स्थिर रहें
उपेंद्र कुशवाहा के बाद JDU के राष्ट्रीय अध्यक्ष ललन सिंह ने भी प्रेस कॉन्फ्रेंस कर उनको जवाब दिया। उन्होंने कहा कि सुना है वो नई पार्टी बना रहे हैं। उन्हें हमारी ओर से शुभकामनाएं हैं। वो इसके पहले भी JDU को कई बार छोड़कर जा चुके हैं। उनकी कोई वैल्यू नहीं थी, लेकिन JDU ने उन्हें किसी लायक बनाया। वो जहां भी जाएं स्थिर रहें। उपेंद्र कुशवाहा अति महत्वाकांक्षी हैं। कुछ दिनों बाद देख लीजिएगा उनका क्या हश्र होता है।
उन्होंने कहा कि पिछले दिसंबर से वो क्या कर रहे थे। कहां-कहां गए। दिल्ली से पटना। पटना से दिल्ली लगे रहे। वो जा रहे थे तो जाएं, इसलिए हम कह रहे थे। निशाना उनका दिल्ली पर था और बता रहे थे कि JDU कमजोर हो रही है। उनके कुनबे के कई साथी हमसे मिलते रहे। उन लोगों ने ही बताया कि ये अति महत्वाकांक्षी हैं। हम इनके साथ कहीं जाने वाले नहीं हैं।
तेजस्वी को उत्तराधिकारी बनाने के सवाल पर ललन सिंह ने कहा कि 2025 की बात अभी मत कीजिए। जदयू अभी जिंदा है। मुख्यमंत्री नीतीश कुमार हैं। 2025 की बात 2025 में करेंगे। अभी 2024 की बात करेंगे।
इससे जुड़ी खबरेंः
ललन सिंह बताएं RJD से क्या डील हुईः जितेंद्रनाथ:कुशवाहा की बैठक में बोले, CM ने खुद कहा था- उनके कहने पर राजद के साथ आए
उपेंद्र कुशवाहा की ओर से जदयू के नेताओं और कार्यकर्ताओं की पटना में दो दिवसीय बैठक चल रही है। पटना के सिन्हा लाइब्रेरी में हो रही बैठक के पहले दिन जदयू के प्रदेश उपाध्यक्ष जितेंद्र नाथ ने इस बात पर जोर दिया कि राष्ट्रीय परिषद की बैठक में मुख्यमंत्री नीतीश कुमार ने कहा था कि ललन सिंह के कहने पर उन्होंने राजद के साथ समझौता किया तो ऐसे में ललन सिंह को बताना चाहिए कि राजद के साथ क्या कुछ डील हुई है। जितेंद्रनाथ ने कहा कि नीतीश कुमार के लिए हमें दर्द है। आज वो खुद फैसले नहीं ले रहे हैं। पूरी खबर पढ़ने के लिए क्लिक करें।
शरद यादव जैसे मुझे धक्का देकर नहीं निकाल सकते नीतीश:उपेंद्र कुशवाहा बोले- ये मुख्यमंत्री जी की पार्टी नहीं है, मैं जेडीयू में ही रहूंगा
पार्टी में रहकर भी पार्टी की बात कहता रहूंगा यह कहना है उपेंद्र कुशवाहा का। दैनिक भास्कर से खास बातचीत में उपेंद्र कुशवाहा ने कहा कि वह जदयू में हैं और जदयू में ही रहेंगे। उन्होंने यह भी बताया कि मुख्यमंत्री नीतीश कुमार जो बोल रहे हैं, वह उनकी अपनी जुबान नहीं है।
उनको लोग जो सीखा रहे हैं, वो वही बोल रहे हैं। वहीं ललन सिंह के बयान पर उन्होंने कहा कि पार्टी जो इतने दिनों से मेरे नाम के नीचे केंद्रीय संसदीय बोर्ड का अध्यक्ष लिख रही थी, क्या वह झूठ है? पूरी रिपोर्ट पढ़ने के लिए यहां क्लिक करिए 
JDU में हिस्सेदारी मांग रहे कुशवाहा की राजनीति कितनी मजबूत:कुशवाहा समाज से होना बड़ी ताकत; 9 बार चुनाव लड़े, 2 बार ही जीते
बिहार की राजनीति इन दिनों उपेंद्र कुशवाहा के इर्द-गिर्द घूम रही। उपेंद्र कुशवाहा ने अपनी ही पार्टी में बगावत करके मुख्यमंत्री नीतीश कुमार सहित जदयू के आलाकमान को सकते में डाल दिया है। उपेंद्र कुशवाहा ने जदयू में अपनी हिस्सेदारी मांगकर एक अलग बहस को छेड़ दिया।
दरअसल, मीडिया से बातचीत के दौरान सीएम नीतीश ने कहा था कि उनको जाना है तो वो पार्टी से जा सकते। जिसके जवाब में उपेंद्र कुशवाहा ने कहा था कि भाई साहब, मैं बिना हिस्सेदारी लिए पार्टी से बाहर नहीं जाऊंगा। उन्होंने कहा कि 90 के दशक में जो हिस्सेदारी नीतीश कुमार को लालू यादव से चाहिए थी, वही हिस्सेदारी मुझे नीतीश कुमार से चाहिए। बहस फिर आगे बढ़ी उपेंद्र कुशवाहा ने एक तरफ से पार्टी पर अपनी ताकत दिखाते हुए सभी कार्यकर्ताओं को खुला पत्र लिख दिया। जिसमें पार्टी को मजबूत बनाने के लिए 19 और 20 फरवरी को पटना में मीटिंग करके चिंतन शिविर के लिए बुलाया। पूरी रिपोर्ट पढ़ने के लिए यहां क्लिक करिए 
उपेंद्र कुशवाहा पर जमकर बरसी रेणु कुशवाहा:कहा- CM से हुए डील में नहीं मिली हिस्सेदारी, इसलिए कर रहें बयानबाजी
लोजपा की राष्ट्रीय उपाध्यक्ष मंगलवार को भागलपुर पहुंची। वह जिले के नवगछिया के कदवा ओपी थाना क्षेत्र में हुए दादा-पोता हत्याकांड को लेकर परिजनों से मिलने पहुंची थी। इस दौरान उन्होंने उपेंद्र कुशवाहा पर जमकर निशाना साधा। उन्होंने कहा कि सीएम नीतीश की महागठबंधन के साथ जो डील उसमें उपेंद्र कुशवाहा को हिस्सा नहीं मिला। यहीं वजह है कि वह बयानबाजी कर रहें।
दरअसल, मंगलवार को लोक जनशक्ति पार्टी के कार्यकर्ताओं द्वारा एक जन सभा का आयोजन किया गया था। जहां कार्यकर्ताओं ने मृतक के परिजनों को इंसाफ दिलाने के लिए स्थानीय पुलिस प्रशासन को आंदोलन की चेतावनी दी। उन्होंने बताया कि अगर समय रहते प्रशासन ने संज्ञान नहीं लिया तो आंदोलन किया जाएगा। पूरी रिपोर्ट पढ़ने के लिए यहां क्लिक करिए 